《闻世基补漳吏寄赠兼简灵源上人》
元代·廖大圭

捧檄天南一笑春，几年身作卧云人。相材自古出胥吏，史传后来无逸民。

清镜多情犹白发，青山有路隔红尘。旧游西寺灵源在，为报衰年但隐沦。

作者简介：大圭，字恒白，姓廖氏，泉州晋江人。得法于妙恩，博极群书。尝曰：不读东鲁论，不知西来意。为文简严古雅，诗尤有风致。自号「梦观道人」，著《梦观集》及《紫云开士传》，晋江有金钗山，其《募修石塔疏》云：「山势抱金钗，耸一柱擎天之雄观；地灵侔玉几，睹六龙回日之高标。」一时传诵。同时有守仁，字一初，富阳人。亦号梦观，有《梦观集》六卷。洪武间，徵授右善世，诗见《列朝诗集》中，而曹能始《石仓诗选》合为一人，误也。